**SKUPŠTINA OPŠTINE BERANE**

**N A C R T**

**ODLUKE O SUFINANSIRANJU TROŠKOVA SVEČANE VEČERI ZA UČENIKE I UČENICE SREDNJIH ŠKOLA**

**Berane, oktobra 2025. godine**

Na osnovu člana 27 stav 1 tačka 15 Zakona o lokalnoj samoupravi („Službeni list CG", br. 02/18, 34/19, 38/20, 50/22, 84/22 i 81/25 i 98/25), a u vezi sa članom 59 Zakona o socijalnoj i dječjoj zaštiti („Sl.list CG“, broj 27/13, 1/15, 42/15, 47/15, 56/16, 66/16, 1/17, 31/17, 42/17, 50/17, 59/21, 145/21, 3/23, 48/24, 84/24, 33/25) i člana 36 stav 1 tačka 2 Statuta Opštine Berane („Službeni list CG-opštinski propisi“, br. 42/18), Skupština opštine Berane na sjednici održanoj \_\_\_\_\_\_\_\_\_\_\_\_\_\_\_2025. godine, utvrdila j e

**Nacrt Odluke**

**o sufinansiranju troškova svečane večeri za učenike i**

**učenice srednjih škola**

**Opšte odredbe**

**Član 1**

Ovom odlukom uređuje se sufinansiranje troškova organizacije svečane večeri za sve učenike i učenice koji/e redovno pohađaju srednje škole na teritoriji Opštine Berane.

**Iznos i namjena sredstava**

**Član 2**

Opština Berane će finansirati troškove organizacije svečane večeri u iznosu do 35 eura po učeniku/učenici.

**Član 3**

Sredstva iz člana 2 ove Odluke namijenjena su isključivo za pokrivanje troškova organizacije svečane večeri za učenike/učenice koji redovno pohađaju srednju školu na teritoriji Opštine Berane.

Pod troškovima organizacije svečane večeri podrazumijevaju se isključivo troškovi hrane i usluge ugostitelja.

**Način isplate sredstava**

**Član 4**

Isplata sredstava iz člana 2 ove Odluke vršiće se direktno srednjim školama na teritoriji Opštine Berane, koje su dužne da, u skladu sa svojim internim procedurama, izaberu ugostiteljski objekat za organizaciju svečane večeri i dostave nadležnom sekretarijatu:

- odluku o izboru ugostitelja,

- zvaničnu listu učenika/učenica koji/e su potvrdili/e prisustvo svečanoj večeri,

- finansijski prikaz troškova po učeniku i ukupnog iznosa, dostavljen od strane škole i/ili ugostitelja.

**Sprovođenje odluke**

**Član 5**

Sekretarijat za opštu upravu i društvene djelatnosti zadužuje se da sprovede ovu odluku, u saradnji sa upravama srednjih škola na teritoriji opštine.

**Završne odredbe**

**Član 6**

Odluka stupa na snagu osmog dana od dana objavljivanja u “Sl. listu Crne Gore - opštinski propisi”.

**SKUPŠTINA OPŠTINE BERANE**

**Br. 02-016/25-\_\_\_\_\_\_\_\_ PREDSJEDNICA SKUPŠTINE**

**Berane, \_\_\_\_\_\_\_\_2025.g. Vida Ivanović**

***O b r a z l o ž e nj e***

***I PRAVNI OSNOV***

Pravni osnov za donošenje Odluke o sufinansiranju troškova svečane večeri za učenike i učenice srednjih škola sadržan je u odredbama Zakona o socijalnoj i dječjoj zaštiti, Zakona o lokalnoj samoupravi i Statuta Opštine Berane.

**Član 59** Zakona o socijalnoj i dječjoj zaštiti zaštiti omogućava jedinici lokalne samouprave da, u okviru svojih nadležnosti i finansijskih mogućnosti, samostalno uvodi i finansira **dodatne oblike socijalne i dječje zaštite** u skladu sa potrebama lokalnog stanovništva.

Finansiranje svečane večeri, kao jednokratne podrške učenicima/učenicama završnih razreda, predstavlja specifičan vid pomoći koji ima socijalnu dimenziju, naročito u kontekstu porodica slabijeg materijalnog stanja.

**Član 27 stav 1 tačka 15** Zakona o lokalnoj samoupravi propisuje da Skupština opštine donosi odluke i druge opšte akte kojima se uređuju pitanja od značaja za lokalno stanovništvo, uključujući mjere socijalne i dječje zaštite, obrazovanje, razvoj mladih i druge vidove društvene brige.

Ovom odlukom ostvaruje se podrška mladima na završetku srednjoškolskog obrazovanja, čime se doprinosi afirmaciji zajednice i jačanju društvene kohezije.

**Član 36 stav 1 tačka 2** Statuta Opštine Berane propisuje da Skupština opštine donosi odluke i druge akte u okviru prava i dužnosti lokalne samouprave, uključujući i mjere iz oblasti obrazovanja, mladih i društvenog standarda.

Ova odluka je u skladu sa Statutom, jer ima za cilj poboljšanje kvaliteta života mladih kroz podršku važnom obrazovno-socijalnom događaju.

**II RAZLOZI ZA DONOŠENJE ODLUKE**

Odluka ima za cilj da se pruži konkretna podrška mladima, pri čemu lokalna samouprava jača međugeneracijsku povezanost i gradi dugoročni odnos povjerenja sa mladima, što doprinosi stabilnijem i vitalnijem društvenom okruženju.

**III FINANSIJSKI EFEKTI PRIMJENE ODLUKE**

Radi sprovođenja ove odluke potrebno je da Opština Berane u bužetu predvidi posebnu budžetsku stavku namjenjenu ovoj svrsi, a visina ukupnih sredstava zavisiće od broja učenika i učenica koji redovno završavaju srednju školu u tekućoj školskoj godini.